Bigger than Us

«Bigger than Us» (norsk oversettelse: større enn oss) er en britisk popsang fra 2019, skrevet av Laurell Barker, Anna-Khara Folin, Jonas Thander og John Lundvik. Den fremføres av sangeren Michael Rice. Sangen vant BBC-konkurransen Eurovision: You Decide 8. februar 2019 og var Storbritannias bidrag i Eurovision Song Contest 2019 i Tel Aviv i Israel. Der endte den på sisteplass, Storbritannias fjerde sisteplass i konkurransen.

Bakgrunn
Sangen var blant deltakerne i sangkonkurransen Eurovision: You Decide på BBC i februar 2019. Et dommerpanel og tv-seerne valgte sangen til vinner. «Bigger than Us» skulle i utgangspunktet deltatt i Melodifestivalen 2019, fremført av sangeren John Lundvik. Til slutt valgte Lundvik en annen sang og sendte i stedet «Bigger than Us» inn til Eurovision: You Decide.

Lundvik stilte opp i Melodifestivalen 2019 med sangen «Too Late for Love» og vant konkurransen. Han konkurrerte dermed mot sin egen sang, «Bigger than Us», i Eurovision Song Contest 2019.

«Bigger than Us» deltok i finalen av Eurovision Song Contest lørdag 18. mai 2019 i Expo Tel Aviv i Israel. Sangen hadde startnummer 16 i finalen, og avsluttet på sisteplass med 11 poeng. Dette var fjerde gang Storbritannia endte sist i konkurransen. Sangen tok seg heller ikke inn på den britiske singellisten, det var første gang på 55 år at et britisk bidrag ikke kom inn på singellisten.

Referanser 

 
 

Britiske sanger
Sanger fra 2019
Bidrag til Eurovision Song Contest 2019